Venerabili patri ac Domino Willelmo, Dei gratia, Autissiodorensi episcopo: Guido pauperum Montis-Jovis minister humilis, et ejusdem loci capitulum orationes in Christo devotissimas cum salute. Gratias agimus Deo et Patri, qui servos suos docet suam facere voluntatem, qui a suorum cordibus fidelium non recedit, qui de cordis vestri pagina memoriam domus sanctissime Montis-Jovis noluit aboleri, grates vobis quantas agere possumus referentes in hoc quod nobis per litteras et certum nuntium et fidelem, cordis vestri secretum pandere voluistis, super statu, conditione et jurisdictione quam in domo Dei de Appogniaco, castro vestro, a bone memorie Hugone predecessore vestro fundata, et a largitate vestra ditata plurimum et ditanda, debeamus et possimus de cetero vindicare, ne inter nos ex una parte, et vos et ecclesiam Autissiodorensem, et etiam ipsam domum ex altera, futuris temporibus oriri possit contentio vel querela. Cum enim fama publica predicante, didicerimus conversationem, honestatem et religionem vestram, et qualiter Dominum timeatis, vosmet consulimus, dispositioni, voluntati et conscientie vestre testimonio relinquentes quicquid in hoc vestra duxerit benignitas ordinandum, cartam vacuam sigillorum nostrorum appositione munitam, vobis per dilectos fratres nostros Jordanum et Petrum latores presentium transmittentes, ratum quicquid in ea per vos inscriptum fuerit, habituri. Nec illa tantummodo que in vestra habemus diœcesi vestre subjicimus voluntati, sed et alia que habemus in parte Francie, ut ea quasi vestra velitis habere propria et amplecti visceribus caritatis, ut vestro fulta consilio et auxilio tutius et sanius valeant gubernari. Paternitatem vestram attentius exoramus ut ea que ex parte nostra predicti fratres nostri Jordanus et Petrus presentium portitores vobis dixerint, benigne audiat auris vestra, justas ipsorum petitiones effectui mancipando, et dictis in presentia vestra ab ipsis ex parte nostra prolatis, fidem vestra velit benignitas adhibere. Valeat Dominus noster, valeant et omnes qui eum diligunt ex affectu, amen.